РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/173-15

22. април 2015. године

Б е о г р а д

**З А П И С Н И К**

**38. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 22. АПРИЛА 2015. ГОДИНЕ**

Седница је почела у 13,00 часова.

 Седници је председавао Петар Петровић, председник Одбора.

 Седници су присуствовали чланови Одбора: Биљана Илић Стошић, Биљана Савовић, Мирјана Андрић, Александар Мартиновић, Драган Пауновић, Тања Томашевић Дамњановић, Милетић Михајловић, Неђо Јовановић и Велинка Тошић.

 Седници нису присуствовали чланови Одбора: Владимир Ђукановић, Живан Ђуришић, Олгица Батић, Мехо Омеровић, Ласло Варга, Јован Марковић, Балша Божовић, нити њихови заменици.

Седници су присуствовали Драгомир Милојевић, председник Високог савета судства, Мајда Ракић, члан Државног већа тужилаца, Томо Зорић, в.д. секретара Државног већа тужилаца, Зорица Стојшић и Гордана Јанићијевић, заменици Републичког јавног тужиоца.

 Седници су, као представници Радне групе за поглавње 24 присуствовали: Милорад Тодоровић, Миодраг Лазић, Дражен Маравић и Јелена Васиљевић, из Министарства унутрашњих послова, и Никола Наумовски, из Министарства правде.

На предлог председника Одбора утврђен је следећи

Д н е в н и р е д :

1. Разматрање Трећег нацрта акционог плана за Поглавље 24 (број 06-1082/15, од 22. априла 2015. године);
2. Разматрање Извештаја о раду Виског савета судства за 2014. годину (број 02-935/15, од 6. априла 2015. године);
3. Разматрање Извештаја о раду Државног већа тужилаца за 2014. годину (број 02-487/15, од 2. марта 2015. године);
4. Разматрање Извештаја о раду јавних тужилаштава на сузбијању криминалитета и заштити уставности и законитости у 2014. години (број 02-605/15, од 12. марта 2015. године);
5. Разно.

Пре преласка на рад по утврђеном дневном реду усвојен је, без примедаба, записник са 37. седнице Одбора.

**Прва тачка дневног реда:** **Разматрање** **Трећег нацрта акционог плана за Поглавље 24 (број 06-1082/15, од 9. априла 2015. године)**

Трећи нацрт акционог плана за Поглавље 24 члановима Одобра представили су Милорад Тодоровић, Миодраг Лазић, Дражен Маравић, из Министарства унутрашњих послова, и Никола Наумовски, из Министарства правде.

На предлог председника Одбор је одлучио да, на основу члана 51. Пословника Народне скупштине, сходно тачки 3. Одлуке о поступку разматрања предлога преговарачке позиције у процесу преговора о приступањи Републике Србије Европској унији, поднесе Одбору за европске интеграције следећи

ИЗВЕШТАЈ

 Одбор за правосуђе, државну управу и локалну самоуправу је одлучио да предложи Одбору за европске интеграције да да позитивно мишљење о Трећем нацрту акционог плана за Поглавље 24.

 За известиоца Одбора на седници Одбора за европске интеграције одређен је Петар Петровић, председник Одбора.

**Друга тачка дневног реда:** **Разматрање Извештаја о раду Виског савета судства за 2014. годину (број 02-935/15, од 6. априла 2015. године)**

Председник Одбора је, отварајући распараву о овом извештају, оценио да је Високи савет судства, у претходној години нарочито, учинио велике напоре да се побољшају резултати рада судова. Први пут је, након спроведеног дисциплинског поступка, неколико судија разрешено судијске дужности.

Неђо Јовановић је, придружујући се овој позитивној оцени рада Високог савета судства, констатовао да треба позитивно оценити примену и поштовање постављених критеријума за избор кандидата приликом предлагања кандидата за обављање судијске функције. Такође је позитивно оценио и опредељење Високог савета судства да, примењујући и поштујући критеријуме за оцену рада судија, изрекне одговарајуће мере према судијама који те критеријуме н задовољавају. Указао је, такође, на значај решавања проблема непоштовања начела о суђењу у разумном року и права на правично суђење, утолико пре што на овај проблем указује и број предмета који се због тога налазе пред Европским судом за људска права. У вези с тим поставио је питање како ће се искуства у пилот примени правилника за оцењивање рада судија одразити на сама решења овог правилника, имајући у виду да се показало да се пре свега исказују само позитивни резултати, а да они негативни нису на адекватан начин уређени, као и да ли ће се оцењивање судија вршити у краћим временским интервалима. Веома је важно да се, најзад, кроз примену овог правилника, дође до најбољих критеријума за оцењивање рада судија. Притом је, такође, важно да квалитет рада не буде, због великог броја предмета, талац квантитета.

Драгомир Милојевић је, одговарајући на питања постављена у вези са заштитом права на суђење у разумном року и права на правично суђење, обавестио Одбор да је, као председник Врховног касационог суда, донео програм решавања старих предмета, као и да су постигнути споразуми за уједначавање судске праксе, где још увек има извесних неслагања, која ће се у ходу решавати. Добијена је сагласност Европске комисије на правилник за оцењивање рада судија, уз неколико препорука које су прихваћене, осим две, које захтевају измене закона, па се очекује да ће се убрзо почети са његовом применом. Такође се очекује да ускоро заживи и правилник којим се уређује оцењивање рада судија први пут изабраних на трогодишњи мандат. Ради се, такође, на повећању ефикасности рада судова решавањем проблема неравномерног испуњавања норме за број предмета по судовима. На ефикасност рада судова у прва два месеца утицала је измена мреже судова, а на рад судова у последња четири месеца протест адвоката, због чега се може рећи да је рад судова у прошлој години био релативно задовољавајући.

Након расправе Одбор је, на основу члана 237. став 4. Пословника Народне скупштине, одлучио да поднесе следећи

И З В Е Ш Т А Ј

Одбор за правосуђе, државну управу и локалну самоуправу размотрио је Извештај о раду Високог савета судства за 2014. годину, који је поднет Народној скупштини на основу члана 13. алинеја 23. Закона о Високом савету судства.

Одбор је констатовао да је Високи савет судства у Извештају о раду за 2014. годину целовито представио активности Савета које произлазе из Уставом и законом утврђеног положаја овог органа као независног и самосталног органа који обезбеђује и гарантује независност и самосталност судова и судија.

За известиоца Одбора на седници Народне скупштине одређен је Петар Петровић, председник Одбора.

**Трећа тачка дневног реда:** **Разматрање Извештаја о раду Државног већа тужилаца за 2014. годину (број 02-487/15, од 2. марта 2015. године)**

Извештај је представила Мајда Ракић, члан Државног већа тужилаца.

Одбор је одлучио да, на основу члана 237. став 4. Пословника Народне скупштине, поднесе следећи извештај

И З В Е Ш Т А Ј

Одбор за правосуђе, државну управу и локалну самоуправу размотрио је Извештај о раду Државног већа тужилаца за 2014. годину, који је поднет Народној скупштини на основу члана 19. став 1. Закона о Државном већу тужилаца.

 Одбор је констатовао да је Државно веће тужилаца у Извештају о раду за 2014. годину целовито представило активности Већа које произлазе из Уставом и законом утврђеног положаја Државног већа тужилаца као самосталног органа који обезбеђује и гарантује самосталност јавних тужилаца и заменика јавних тужилаца.

За известиоца Одбора на седници Народне скупштине одређен је Петар Петровић, председник Одбора.

**Четврта тачка дневног реда:** **Извештаја о раду јавних тужилаштава на сузбијању криминалитета и заштити уставности и законитости у 2014. години (број 02-605/15, од 12. марта 2015. године)**

Извештај је представила Зорица Стојшић, члан Државног већа тужилаца.

Одбор је одлучио да, на основу члана 237. став 4. Пословника Народне скупштине, поднесе следећи извештај

И З В Е Ш Т А Ј

Одбор за правосуђе, државну управу и локалну самоуправу размотрио је Извештај о раду јавних тужилаштава на сузбијању криминалитета и заштити уставности и законитости у 2014. години, који је Народној скупштини поднет на основу члана 29. став 3. тачка 4. Закона о јавном тужилаштву.

Одбор је констатовао да је републички јавни тужилац у Извештају о раду јавних тужилаштава на сузбијању криминалитета и заштити уставности и законитости у 2014. години целовито представио активности тужилаштава, које произлазе из Уставом и законом утврђеног положаја тужилаштва као самосталног органа који гони починиоце кривичних и других кажњивих дела и предузима мере заштите уставности и законитости.

За известиоца Одбора на седници Народне скупштине одређен је Петар Петровић, председник Одбора.

**Пета тачка дневног реда: Разно**

Председник Одбора обавестио је чланове Одбора да би на наредној седници требало да се размотре годишњи извештаји Агеније за борбу против корупције и Повереника за приступ информацијама од јавног значаја и заштиту података о личности.

Седница је завршена у 14,10 часова.

СЕКРЕТАР ПРЕДСЕДНИК

Љиљана Милетић Живковић Петар Петровић